Diari Oficial de la Generalitat Valenciana


Sumari del DOGV 1845, del 17-08-1992 (1992/825692)

ORDRE de 20 de juliol de 1992, de la Conselleria d'Administració Pública, per la qual s'homologuen la constitució i els estatuts de la Mancomunitat Intermunicipal de l'Alt Palància.
-------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1992/07/20/(1)/dof/vci/html**

### Dades del document

Número de DOGV
:   1845

Data del DOGV
:   17-08-1992

Secció del DOGV
:   DISPOSICIONS GENERALS

Número del document
:   1992/825692


Data del document
:   20-07-1992

Organisme emissor
:   Conselleria d'Administració Pública

Tipus de document
:   Ordre

Anàlisi jurídica

Ordre de 20 de juliol de 1992, de la Conselleria d'Administració Pública, per la qual s'homologuen la constitució i els estatuts de la Mancomunitat Intermunicipal de l'Alt Palància.  
Els municipis d'Altura, Barracas, Bejís, Benafer, Azuébar, Castellnovo, Chóvar, Fuente la Reina, Soneja, Higueras, Geldo, Jérica, Montán, Navajas, Pavías, Pina de Montalgrao, Segorbe, Sacañet, Teresa, El Toro, Almedíjar, Algímia de Almonacid Vall de Almonacid Matet, Gaibiel, Caudiel, Sot de Ferrer, Toràs, Villanueva de Viver i Viver, tots de la província de Castelló, fent ús de la facultat que els confereix l'article 44, paràgraf 1, de la Llei 7/1985, de 2 d'abril, reguladora de les Bases de Règim Local, van tramitar l?expedient per aprovar la constitució i els estatuts de la Mancomunitat Intermunicipal de l'Alt Palància.  
Tramesos l?expedient tramitat i els estatuts aprovats a aquesta conselleria, s'ha observat que compleixen en tots els seus termes la legislació vigent al respecte, i no s'hi ha observat cap infracció a l?ordenament jurídic, ni detriment de les competències d'aquesta comunitat autònoma, ni interferència en el seu exercici.  
Per aquesta raó, tenint en compte el que disposa el Reial Decret 695/1979, de 13 de febrer, de transferència de competències, en relació amb el Decret de la Presidència de la Generalitat Valenciana 10/1985, de 21 de juny,  
ORDENE:  
Article únic  
S'homologa la constitució de la Mancomunitat Intermunicipal de l'Alt Palància i els seus estatuts, reproduïts en l'annex d'aquesta ordre, per haver-se acreditat la legalitat de les actuacions i haver sorgit, per tant, una entitat local amb personalitat jurídica pròpia.  
València, 20 de juliol de 1992.  
El Conseller d'Administració Pública,   
EMERIT BONO I MARTINEZ  
ANNEX  
Estatuts de la Mancomunitat de l'Alt Palància  
Article primer. Municipis que integren la mancomunitat  
1. Integren la mancomunitat les entitats locals d'Altura, Barracas, Bejís, Benafer, Azuébar, Castellnovo, Chóvar, Fuente la Reina, Soneja, Higueras, Geldo, Jérica, Montán, Navajas, Pavías, Pina de Montalgrao, Segorbe, Sacañet, Teresa, El Toro, Almedíjar, Algimia de Almonacid Vall de Almonacid Matet, Gaibiel, Caudiel, Sot de Ferrer, Toràs, Villanueva de Viver i Viver, a l?empara del que disposa l?ordenament jurídic vigent, i, especialment, els articles 44 de la Llei 7/1985, de 2 d'abril, reguladora de les Bases de Règim Local; 35 i 36 del Reial Decret 781/1986, de 18 d'abril, pel qual s'aprova el text refós de les disposicions legals vigents en matèria de règim local, i del 31 al 38 del Reial Decret 1690/1986, pel qual s'aprova el Reglament de Població i Demarcació Territorial de les Entitats Locals per a l?organització i la prestació en forma mancomunada de les obres, els serveis i les activitats de la seua competència que apareixen en aquests estatuts.«  
2. La mancomunitat tindrà personalitat i capacitat jurídica suficient per al compliment dels seus fins específics.  
Article segon. Denominació i seu  
La mancomunitat que es constitueix es denominarà Mancomunitat Intermunicipal de l'Alt Palància, i tindrà la seu en la cosa consistorial de la corporació local l'alcalde o regidor de la qual ocupe el càrrec de president de la mancomunitat en cada moment.  
Article tercer. Objectius  
Els objectius propis de la mancomunitat seran els següents:  
a) Presentar de forma conjunta davant l'administració, els problemes que afecten els pobles integrants de la mancomunitat, a fi d'aconseguir-los les millors solucions.  
b) Fomentar les iniciatives que ajuden els interessos generals del territori integrat en la mancomunitat, i fer possible el desenvolupament i la realització de les obres, els serveis o les activitats acordades que es destinen a la consecució de les següents metes:  
1. Defensa del medi ambient i equilibri ecològic.  
2. Serveis d'assistència i equipament.  
3. Serveis educatius, culturals, esportius i d'esplai.  
4. Serveis sanitaris.  
5. Assessorament jurídic, tècnic i administratiu.  
6. Promoció i dotació d'atenció turística.  
7. Foment del desenvolupament comercial, industrial, agrícola i ramader.  
8. Vies de comunicació i transports públics.  
9. Mitjans socials d'informació.  
10. Qualsevol servei inclòs en l?àmbit de la competència municipal, d'acord amb la legislació vigent estatal i autonòmica, després que el ple de la mancomunitat l'aprove.  
c) La prestació i l?explotació del serveis, podrà realitzar-les la mancomunitat en qualsevol de les formes previstes en l?ordenament jurídic vigent.  
d) La realització de les obres, les activitats o els serveis enumerats en aquest article, suposa la subrogació per part de la mancomunitat en la titularitat del servei, obra o activitat, i li correspon, per tant, tot allò que es refresca a la imposició i l?ordenació de la taxa que es puga generar.  
Article quart. Capacitat jurídica  
La mancomunitat, com a entitat local reconeguda per la llei, exercirà totes les funcions i les potestats que li siguen conferides per la legislació vigent d'aplicació a aquest tipus d'entitats per al compliment dels seus fins.  
Article cinquè. Organs de la mancomunitat  
1. Els òrgans de govern de la mancomunitat seran representatius dels ajuntaments mancomunats.  
2. Els òrgans de govern són:  
- El ple de la mancomunitat.  
- El president.  
- El vice-president.  
- La comissió de govern.  
3. Podran així mateix crear-se totes les comissions informatives que es requereixen i es tindrà en compte el nombre de serveis que la mancomunitat preste.  
Article sisè. El ple de la mancomunitat  
1. El ple de la mancomunitat estarà integrat pel president, el vice-president, el secretari i la resta de vocals representants de les entitats mancomunades, elegits pels respectius plens, de la manera següent:  
- fins a 250 habitants: 1 vocal  
- de 251 a 1000 habitants: 2 vocals  
- de 1001 a 1500 habitants: 3 vocals  
- de 1501 a 3000 habitants: 4 vocals  
- de 3001 a 5000 habitants: 5 vocals  
- de 5001 a 7000 habitants: 6 vocals  
- més de 7000 habitants: 7 vocals.  
2. Les entitats nomenaran un vocal suplent de cadascun dels representants en la mancomunitat amb les mateixes prerrogatives que el titular.  
3. El mandat dels diversos vocals coincidirà amb el que posseesquen a les respectives corporacions.  
Article setè. Designació i terminis   
1. Després de la celebració de les eleccions locals i dins el termini previst per la llei per a la designació de representants en òrgans col·legiats, les entitats locals hauran de nomenar el vocal o els vocal representants d'aquestes en la mancomunitat i hauran de comunicar als òrgans de la mancomunitat les designacions.  
2. Fins a la data de constitució del nou ple, l'anterior en farà les funcions.  
3. Passat el termini perquè les entitats locals designen els vocals i dins el termini de 10 dies, s'hi procedirà a la constitució del nou ple de la mancomunitat i a la designació dels respectius càrrecs.  
4. Durant el període al qual es refereix el paràgraf 2, només es podrà dur a terme la gestió ordinària de la mancomunitat.  
Article vuité. Competències i atribucions del ple  
Correspon al ple de la mancomunitat:  
a) Aprovar el pressupost.  
b) Aprovar la plantilla.  
c) Executar accions en defensa dels drets de la mancomunitat, oposar-se en assumptes litigiosos en què aquesta siga demandada i interposar tota classe de recursos en assumptes de qualsevol mena, grau o jurisdicció.  
d) Proposar la modificació o reforma d'aquests estatuts.  
e) Aprovar, revisar, adquirir i alienar el patrimoni de la mancomunitat.  
f) L'aprovació d'ordenances, censura de comptes, reconeixement de crèdits, operacions de crèdits, concessió de quitis i esperes i tota altra classe de compromisos econòmics.  
g) Aprovar els plans i projectes necessaris per a l?establiment, el desenvolupament i la gestió de les obres, els serveis o les activitats que la mancomunitat puga realitzar per al millor compliment dels seus fins.  
 h) L'admissió i separació de membres de la mancomunitat.  
i) L'establiment de mèrits per als concursos de funcionaris d'habilitació nacional.  
j) L'aprovació de les bases que regiran les proves d'accés a la funció pública de la mancomunitat.  
k) Determinar la forma de gestionar els serveis.  
l) Creació, estructures i règim de funcionament de la comissió de govern.  
m) La incorporació dels objectius previstos en l'article 3 no acomplert inicialment.  
n) Totes les altres funcions que atribueix la legislació al ple dels ajuntaments per al compliment dels seus fins.  
Article nové. Nomenament del president  
1. El president de la mancomunitat serà elegit pel ple d'aquesta, entre els seus membres, per majoria absoluta.  
2. Podran ser candidats a la presidència tots i cadascun dels vocals que componen el ple, la candidatura dels quals siga presentada, com a mínim, pel 20% dels vocals del ple.  
3. Si cap candidat obté majoria absoluta en la primera votació, se'n celebrarà una hora després una segona i resultarà elegit aquell que obtindrà un major nombre de vots. Cas d'empat, resultarà elegit el de major edat.  
4. Per a la destitució del president, se seguirà idèntic procediment al que exigeix la legislació vigent per a la destitució de l'alcalde.  
Article deu. Competències i atribucions del president  
1. Corresponen al president de la mancomunitat les següents competències:  
a) Dirigir el govern i l'administració de la mancomunitat.  
b) Convocar, presidir i cloure les sessions del ple, de la comissió de govern i de qualsevol òrgan de la mancomunitat.  
c) Dirigir, inspeccionar i impulsar els serveis, les obres i les activitats de la mancomunitat.  
d) Ordenar pagaments, retre comptes i administrar els fons i béns de la mancomunitat.  
e) Retre anualment els comptes de l'administració del patrimoni.  
f) Disposar despeses dins els límits de la seua competència.  
g) Formular, per part dels tècnics corresponents, el projecte de pressupost de la mancomunitat.  
h) Contractar obres, serveis i subministraments, sempre que la quantia no excedesca del 5% dels recursos ordinaris del pressupost ni del 50% del límit general aplicable à la contractació directa, d?acord amb el Procediment legalment establert.  
i) Representar la mancomunitat en tota mena d'actes i negocis jurídics.  
j) Atorgar poders a procuradors i lletrats a fi de comparèixer en judici i fora d'ell.  
k) Visar amb la signatura els certificats que s'expedesquen dels actes i documents de la mancomunitat.  
l) Exercir totes les accions necessàries per al bon funcionament dels serveis de la mancomunitat.  
m) Totes les funcions que la normativa de règim local atribueix a l'alcalde per al compliment de les competències que li són atribuïdes.  
2. El president pot delegar l?exercici de les seues atribucions, tret de convocar i presidir les sessions del ple i de la comissió de govern i les esmentades en els apartats a), g) i j).  
Article onze. Comissió de govern  
1. Integren la comissió de govern el president i 6 vocals nomenats i separats lliurement per aquell, el qual n'haurà de donar compte al ple.  
2. Correspon a la comissió de govern:  
a) L'assistència al president en l'exercici de les seues atribucions.  
b) Les atribucions per a les quals el president o un altre òrgan municipal la delegue. No pot ser delegada per a les atribucions reservades al ple en l'article 8, apartats a, b, de f, g, h, i, j, k, l i m.  
Article dotze. Règim de sessions del ple  
1. El ple funciona en règim de sessions ordinàries de periodicitat preestablerta i extraordinària.  
2. El ple es constitueix vàlidament amb l'assistència d'un terç del nombre legal de vocals del ple. En aquest últim cas, la celebració del ple no podrà demorar-se més de dos mesos des que va ser sol·licitada.  
3. En tot cas, cal la presència del president i del secretari de la mancomunitat o de qui legalment els substituesquen.  
Article tretze. Sistemes d'acords  
1. Els acords del ple s'adopten, per regla general, per majoria simple dels membres presents. Hi ha majoria simple quan els vots afirmatius són més que els negatius.  
2. Cal el vot favorable de la majoria absoluta del nombre legal de membres del ple per a l'adopció d'acords en les següents matèries:  
a) Proposar la modificació o ampliació dels estatuts.  
b) Aprovar del pressupost de la mancomunitat.  
c) Aprovar les ordenances i les tarifes de caràcter general que afecten els usuaris dels serveis.  
d) Aprovar els comptes.  
e) Aprovar la plantilla de la mancomunitat.  
f) Concertar crèdits.  
g) Acordar la prestació dels serveis previstos en l'apartat c) del paràgraf primer de l'article 3.  
h) Creació, estructura i règim de funcionament de la comissió de govern, si cal.  
i) Assumir els nous serveis previstos en l'apartat c) de l'article 3.  
j) Determinar la forma de gestió del servei.  
k) Aprovar les quotes extraordinàries.  
Article catorze. El secretari  
La funció pública de secretaria, que comprén la fe pública i l'assessorament legal preceptiu, i també el control i la fiscalització, la intervenció de la gestió econòmico- financera i pressupostària, i la comptabilitat, tresoreria i recaptació, s'encomanaran provisionalment, fins que es proveesca la placa d?acord amb la llei, a un dels secretaris dels municipis integrants de la mancomunitat, elegit pel ple d'aquesta.  
Article quinze. La resta del personal  
1. La resta del personal de la mancomunitat se seleccionarà mitjançant els sistemes d'oposició, concurs i concurs- oposició, respectant sempre els principis constitucionals de publicitat, mèrit i capacitat.  
2. Fins que es proveesquen les places convocades, aquestes podran ocupar-se interinament, o amb personal laboral de caràcter temporal, segons les funcions, per les persones que, respectant els principis assenyalats en el paràgraf anterior, siguen oportunament seleccionades.  
3. Les places vacants hauran d'aparèixer en l?oferta d'ocupació en el primer trimestre de cada any.  
4. El nomenament i el règim del personal eventual, si n'hi ha, serà idèntic al previst per a les corporacions locals per la legislació vigent.  
Article setze. Recursos financers  
La hisenda de la mancomunitat, la constitueixen els recursos següents:  
a) Ingressos de dret privat.  
b) Subvencions i altres ingressos de dret públic.  
c) Taxes per la prestació de serveis o per la realització d'activitats de la seua competència.  
d) Contribucions especials per l?execució d'obres o per a l?establiment, l'ampliació o la millora de serveis de la competència de la mancomunitat.  
e) Els procedents d'operacions de crèdit.  
f) Els procedents d'operacions de multes.  
g) Les aportacions dels municipis mancomunats.  
h) Qualsevol altre recurs que s'establesca a favor de les mancomunitats per disposicions legals que es dicten.  
Article disset. Ordenances fiscals  
1. Per a la imposició, l?exacció, la liquidació i el cobrament dels recursos enumerats en l'article anterior, la mancomunitat aprovarà les ordenances fiscals corresponents als diferents serveis. Una vegada aprovades, aquestes ordenances tindran força obligatòria en tots els municipis integrants.  
2. Correspondrà als municipis, facilitar a la mancomunitat tota la informació que calga per a la formació de padrons, altes, baixes i la resta de modificacions referides als contribuents afectats pels diferents serveis que constituesquen els fins regulats en els articles anteriors.  
3. La mancomunitat podrà en tot moment, pels seus propis mitjans, comprovar la veracitat i l'exactitud de les dades a què es refereix el paràgraf anterior.  
Article divuit. Aportacions econòmiques  
Les aportacions de les entitats mancomunades podran ser per a cada exercici econòmic de la forma següent:  
a) Una quota principal, decidida pel ple de la mancomunitat, en funció de l?ús que cada entitat faça dels serveis que es presten mancomunadament, i no directament a l?usuari. Per a la determinació d'aquesta quota, s'aplicaran les bases o els mòduls següents: el nombre d'habitatges, la superfície del nucli urbà, els metres lineals dels carrers, el volum d'edificació, la base imposable de la CTU (contribució territorial urbana), el volum dels pressuposts, el consum realment efectuat, el valor de l?hora utilitzada i qualsevol altre factor que puga computar-se quant al servei o l'activitat prestada. Aquestes bases o mòduls podran aplicar-se aïlladament o conjuntament.  
b) Una quota complementària i obligatòria per a atendre les despeses generals de conservació, entreteniment i administració, s'utilitzen o no els serveis, en proporció en un 50% al nombre d'habitants de dret de cada municipi segons l?últim pressupost ordinari.  
c) Una quota extraordinària i obligatòria per a atendre les despeses d'aquest caràcter, aprovada pel ple.  
En el supòsit que el servei es preste directament a l?usuari, no és procedent l'aplicació dels apartats a) i b).  
Article dinou. Aportacions econòmiques ordinàries  
Les aportacions dels municipis de la mancomunitat tenen la consideració de pagaments obligatoris i preferents per a les entitats mancomunades.  
Article vint. Formes i terminis dels pagaments  
1. Les aportacions econòmiques dels municipis es faran en la forma i en els terminis que determine el ple. En el cas que algun municipi es retarde en el pagament de la quota més d'un trimestre, el president requerirà el pagament en el termini de vint dies. Transcorregut aquest termini sense haver fet efectiu el dèbit, el president podrà sol·licitar dels òrgans de l'administració central, autonòmica o provincial, la retenció de les quotes pendents, a càrrec de les quantitats que per qualsevol concepte foren liquidades a favor de l'ajuntament deutor a fi que les done a la mancomunitat.  
2. Aquesta retenció es autoritzada expressament pels ajuntaments mancomunats en el moment de l'aprovació d'aquests estatuts, sempre que s'adjunte el certificat de descobert reglamentari en cada cas.  
3. El manteniment reiterat en situació de deutor a la mancomunitat per part d'una entitat local serà causa suficient per a procedir a la seua separació definitiva, i podran reclamar-se les quantitats degudes i les despeses derivades d?acord amb els apartats 1 i 2 d'aquest article. Per a la separació definitiva, serà imprescindible l'acord del ple de la mancomunitat per majoria absoluta i la ratificació, almenys per igual nombre, de les entitats mancomunades, llevat de la que és objecte de separació.  
Article vint-i-un. Pressupost  
1. La mancomunitat aprovarà un pressupost d'acord amb el que disposa la legislació de règim local vigent.  
2. El pressupost constitueix l'expressió xifrada, conjunta i sistemàtica de les obligacions que, com a màxim, poden reconèixer i dels drets amb venciment o que es prevegen fer durant el corresponent exercici econòmic.  
3. S'inclouran en el pressupost, les inversions que es pretenen realitzar i les fonts de finançament.  
Article vint-i-dos. Patrimoni  
1. El patrimoni de la mancomunitat estarà integrat per tota classe de béns, drets i accions que legítimament adquiresca en el moment de la seua constitució o amb posterioritat. Amb aquest efecte, haurà de formar-se un inventari d'acord amb les disposicions vigents en la matèria.  
2. La participació de cada entitat mancomunada en aquest patrimoni es fixarà, tant inicialment com en el futur, en funció del nombre d'habitants de dret de cada entitat segons l?últim padró quinquennal. No obstant això, i ateses les característiques de les aportacions a la mancomunitat, es podran tenir en compte altres factors de ponderació.  
Article vint-i-tres. Durada  
La mancomunitat es constitueix per temps indefinit.  
Article vint-i-quatre. Modificació de nous membres  
La modificació dels estatuts s'adaptarà al mateix procediment i requisits que els exigits per a la seua aprovació.  
Article vint-i-cinc. Incorporació de nous membres  
1. Per a la incorporació a la mancomunitat d'un nou municipi cal:  
a) El vot favorable de la majoria absoluta dels membres de la corporació interessada.  
b) El vot favorable de la majoria absoluta dels vocals del ple de la mancomunitat.  
2. L'aportació inicial dels municipis incorporats a la mancomunitat, després de la seua constitució, estarà determinada per l?índex del patrimoni de la mancomunitat per habitants multiplicat pel nombre d'habitants de dret del municipi i per una quantitat danys que no podrà excedir a cinc. La quota que resulte de la valoració podrà ser exigida en el moment de la incorporació de l?entitat local a la mancomunitat o quedar diferida per al supòsit de la dissolució o, si s'escau, separació de la mancomunitat.  
3. Així mateix haurà d'aportar totes les despeses que s'originen com a conseqüència o amb motiu de la seua inclusió en la mancomunitat.  
Article vint-i-sis. Separació voluntària  
Per a la separació voluntària de la mancomunitat de qualsevol dels municipis que la integren caldrà:  
a) Que ho sol·licite la corporació interessada després de l'acord adoptat per majoria absoluta del ple.  
b) Que es trobe al corrent en el pagament de les seues aportacions.  
c) Haurà de pagar, finalment, totes les despeses que s'originen amb motiu de la separació i la part del passiu contret per la mancomunitat al seu càrrec.  
Article vint-i-set. Liquidació per separació  
1. La separació d'una o més corporacions no obligarà el ple a efectuar la liquidació de la mancomunitat, i aquest dret queda en suspens fins al dia de la dissolució d'aquesta, data en què entraran a participar en la part alíquota que els corresponga de la liquidació de béns de la mancomunitat. En el supòsit que l'aportació inicial estiga constituïda per elements del servei propis de l'ajuntament, la mancomunitat podrà, a la vista de les circumstàncies que concórreguen, fer efectiva totalment o parcialment la liquidació amb els mateixos elements aportats.  
2. Les corporacions separades tampoc no podran al·legar cap dret de propietat dels béns i serveis de la mancomunitat, encara que aquests radiquen en el seu terme municipal.  
Article vint-i-vuit. Dissolució de la mancomunitat  
La mancomunitat es dissoldrà per alguna de les causes següents:  
a) Per desaparició del fi per al qual ha estat creada.  
b) Quan ho acorden el ple de la mancomunitat i els ajuntaments mancomunats, amb el vot favorable de la majoria absoluta legal dels seus membres.  
c) Quan, per absorció de les competències municipals respectives, la prestació dels serveis, la faça l?Estat, la comunitat autònoma o la diputació provincial.  
Article vint-i-nou. Procediment de dissolució  
1. Quan els ajuntaments mancomunats decidesquen dissoldre la mancomunitat, i adoptaran el corresponent acord previ on manifesten aquest propòsit. Per a la validesa de l'acord caldrà la majoria absoluta de vots dels membres que legalment els integren i l?informe de la diputació provincial, conforme a l'establert en l'article 35.2 del Reglament de Població.  
2. A la vista dels acords municipals, el ple de la mancomunitat, en el termini dels trenta dies hàbils següents a la recepció de la comunicació d'aquests, nomenarà una comissió liquidadora composta pel president i almenys quatre vocals. S'hi integraran el secretari i l?interventor, si n'hi ha, per a assessorar.  
Igualment, podran convocar a les reunions a experts determinats per escoltar la seua opinió o preparar informes o dictàmens en temes concrets de la seua especialitat.  
3. La comissió, en un termini no superior a tres mesos, haurà de fer inventari de béns, serveis i drets de la mancomunitat, xifrarà els seus recursos, càrregues i dèbits, i farà una llista del seu personal per a, més tard proposar al ple de l?entitat l?oportuna distribució o integració d'aquests en els ajuntaments que hagen servit per a la formació del patrimoni.  
També farà el calendari d'actuacions liquidadores, que no podrà excedir de sis mesos.  
4. La proposta, perquè siga vàlidament aprovada, requerirà el vot favorable de la majoria absoluta dels membres del ple de l?entitat. Després d'aprovada, la proposta serà vinculant per als ajuntaments mancomunats.  
5. En tot cas, verificada la integració del personal en les respectives municipalitats, seran respectats tots els drets de qualsevol ordre o naturalesa que tingués en la mancomunat.  
ANNEX I  
Desenvolupament dels fins enumerats en l'article tercer  
La mancomunitat, dins dels límits de competència dels municipis mancomunats, s'ocuparà de:  
1. Millorar i condicionar les carreteres:   
- Depuradores de residus líquids.   
- Vigilància i conservació de camins rurals, forests, rius, fonts, etc.  
2. Serveis d'assistència i equipament:   
- Captació i distribució d'aigües.  
- Recollida de fems, i contenidors, abocadors.  
- Rebuda de la televisió.  
- Assistència social.  
- Residència- asil comarcal.  
- Ajuda solidària en cas de necessitat.  
- Animador sòcio- cultural.  
- Gabinet de psicologia.  
- Bombers voluntaris.  
- Servei de la dona.  
- Enllumenats públics.  
- Gasolineres.  
- Maquinària o instruments mancomunats d'utilitat pràctica: camió anti- incendis, tanqueta de reg, escala llarga, grua, camió de transport tancat, camió de fems i càrregues diverses, llevaneu, tractor pala, piconadora, anivelladora, serra mecànica, tanques, cadires, megafonia, micròfon, altaveus, magatzem de recursos, etc.  
3. Serveis educatius, culturals, esportius i de temps lliure:  
- Centre de recursos per a totes les escoles.  
- Universitat popular.  
- EPA.  
- Escola- taller de restauració de patrimoni.  
- Granja escola.  
- Alberg juvenil.  
- Centre de documentació comarcal (història, art, naturalesa, etc.)  
- Museus, exposicions.  
- Campionats comarcals esportius.  
- Equips esportius conjunts.  
- Excursionisme.  
- Jocs autòctons tradicionals.  
- Calendari de festes escalonades, evitant-ne la coincidència.  
- Orquestra, banda de música, conservatori.  
- Festa comarcal: aplec.  
4. Serveis sanitaris:  
- Centre de salut (metges, ATS, especialistes, guàrdies).  
- Ambulàncies, Creu Roja.  
- Funerària.  
5. Assessorament jurídic, tècnic i administratiu:  
- Oficina d'informació.  
- Facilitar tràmits i actuacions.  
- Viatges a Castelló i a València.  
- Secretari compartit.  
- Consens en la normativa sobre temes comuns.  
- Ordenances municipals. Bans.  
- Mecanització. Banc de dades.  
- Assessoria laboral, advocat, economista.  
- Assessoria urbanística, arquitecte, aparellador.  
6. Promoció i dotació d'atenció turística:  
- Allotjaments hotelers.  
- Càmpings.  
- Fullets, guies, vídeos.  
- Rutes programades per a la comarca.  
7. Foment del desenvolupament comercial, industrial, agrícola i ramader:  
- Gerent promotor d?agricultura i ramaderia d'alta muntanya.  
- Productes amb denominació d'origen.  
- Cooperatives.  
- Magatzem de, proveïment.  
- Escorxador.  
- Comercialització de productes agro- pecuaris (embotits, formatges, trufa, pernils, rovellons, etc.) - Polígons industrials.  
8. Vies de comunicació i transports públics:   
- Carreteres i pistes.   
- Transports públics.   
9. Mitjans socials de comunicació:   
- Emissora de ràdio.   
- Revista.   
- Publicacions.  
- Corresponsals dels mitjans de comunicació.  
- Publicitat en general (fulls, cartells, etc.)   
- Equip mòbil de megafonia.   
- Senyalitzacions. Rètols.   
- Intercanvi d'informació entre els municipis.  
Es fa constar expressament que aquesta enumeració no és exhaustiva, sinó que és susceptible d'ampliació i desenvolupament amb els suggeriment que puguen aportar-se.


Còpia Permalink ELI